ועדת הכנסת, כנסת 15, פרוטוקול מספר 290, 2002-03-06 09:00

חברי הוועדה: מיכאל איתן זאב בוים זהבה גלאון שאול יהלום יהודית נאות מזכיר הכנסת, אריה האן סגן מזכיר הכנסת, דוד לב ראש אגף קשרי חוץ, רות קפלן מנהלת לשכת מזכיר הכנסת, גאולה רזיאל מוזמנים: עו"ד נאווה בן-אור משנה לפרקליטת המדינה לעניינים פליליים חנה קלר יועצת משפטית, המשרד לביטחון פנים אמירה שבתאי יועצת משפטית, משטרת ישראל עו"ד נצ"מ חנה אייל עוזרת למבקר המשרד, המשרד לביטחון פנים מירב ניסנהולץ מתמחה, הלשכה המשפטית, המשרד לביטחון פנים טלי דולן משרד האוצר

יועץ משפטי: ארבל אסטרחן

קצרנית: הצעה להרכב ועדת חקירה פרלמנטרית בנושא האזנות סתר

יוסי כץ: בוקר טוב.

יוסי כץ: אני מתכבד לפתוח את ישיבת הוועדה.

יוסי כץ: קיבלתי פניה, לפני שתי דקות, של חבר הכנסת אורי אריאל ושל חבר הכנסת מיכאל איתן, שהיה אמור לפי הבקשה שלו לעמוד בראש הוועדה, לא לקיים דיון היום.

יוסי כץ: אני הודעתי שאני לא יכול להתחייב שיתקיים בכלל דיון לפני הפגרה.

יוסי כץ: זאת אומרת: אם היום זה יורד מסדר היום - חבר הכנסת איתן, אני רוצה שיהיה מוסכם בינינו שאם זה יורד היום מסדר היום - - -

מיכאל איתן: זה סוכם בינינו.

יוסי כץ: אוקי.

יוסי כץ: אז אני לא יכול להתחייב שזה יעלה לדיון לפני הפגרה.

מיכאל איתן: אני רוצה להבהיר: פנו אלי שאני אעמוד בראש הוועדה, אמרתי שאני רוצה לדבר על מצב בטחון הפנים.

מיכאל איתן: אז אם זה לא יהיה היום, יהיה אחר כך.

מיכאל איתן: זה לא בוער.

מיכאל איתן: הבעיה תמשך גם אחר כך.

יוסי כץ: אוקי.

יוסי כץ: אז אני פונה לנציגי משטרת ישראל: אני מצטער שהטרחנו אתכם הלום, אבל אין מה לעשות.

יוסי כץ: תודה רבה, אני מבקש לעזוב את החדר.

יוסי כץ: קביעת ועדה לדיון בהצעת חוק העסקת עובדים על ידי קבלני כוח אדם (תיקון) (תיקון מס' 2) התשס"ב 2002 (פ/3081)

יוסי כץ: אני מתכבד להודיע שדיון והצבעה בנושא קביעת הוועדה שתדון בחוק לקבלני כוח אדם יהיו בשעה 10:45 משום שעמיר פרץ, שביקש לדבר בנושא, עולה על קברו של אביו היום, יום השנה.

יוסי כץ: אז ב-10:45 יהיה דיון בנושא.

יוסי כץ: הצעת חברת הכנסת יהודית נאות לתיקון סעיף 110 לתקנון הכנסת

יוסי כץ: אני ממשיך.

יוסי כץ: חברת הכנסת נאות מציעה לתקן את סעיף 110 לתקנון הכנסת, בדבר נוהל הדיון ברביזיה בוועדות הכנסת.

יוסי כץ: בבקשה.

יהודית נאות: ההצעה היא בעצם לקבוע נוהל, בבחינת קביעת כללי המשחק ההגונים, שעל פיהם אם אנחנו מקבלים את העובדה שיש דיון מחודש באיזושהי הצעה, שייקבע שהרביזיה, או הדיון המחודש, לא יוכלו להיערך לפני 24 שעות מקבלת ההחלטה המקורית ולא יאוחר משבוע לאחריה.

יהודית נאות: המטרה בדיון מחודש היא שלפעמים, כשיש סיטואציה שחברים נמצאים בוועדות שונות וכולי, לא לעשות מחטפים ולהסדיר את הדבר הזה בכללים, כדי שכללי המשחק יהיו לא על פי זה שאתה מסתכל על הסיטואציה ואז מעביר.

יהודית נאות: אני חושבת שבכנסת פעם אתה כאן ופעם אתה כאן.

יהודית נאות: כשאתה מגדיר כללים, אז לכל אחד יש את חמשת השחקנים שלו בכדור-סל ואחד-עשר בכדורגל וזה תמיד אותו דבר, בין אם אתה בקבוצה הזו ובין אם אתה בקבוצה הזו.

יוסי כץ: סליחה, את מתכוונת לזה שכיש החלטה, קם מישהו וצועק רביזיה.

יוסי כץ: אז יש שני שלבים.

יוסי כץ: השלב הראשון, שמצביעים על הבקשה שלו לרביזיה והשלב השני, שמצביעים מהותית על הנושא.

יוסי כץ: לאיזה מהם את מתכוונת?

יהודית נאות: בדרך כלל, כדי לקיים את הרביזיה, עושים את הגיוס.

יהודית נאות: אני מתכוונת לכך שההחלטה אם תהיה רביזיה לרוב מצורפת כבר להצבעה על הנושא.

יהודית נאות: אז שהיא תהיה אחרי 24 שעות.

יוסי כץ: לא מיד.

יוסי כץ: זאת אומרת, זה לא שיושב ראש הוועדה אומר: טוב, רביזיה בעוד 10 דקות.

יהודית נאות: בדיוק.

יהודית נאות: אני גם מציעה שמועד הדיון יפורסם על ידי הוועדה ולא יאוחר משעתיים לפני הדיון, כדי שאפשר יהיה בכלל להיערך ולדעת שאתה יוצא מהוועדה.

יהודית נאות: ראיתי, בוועדות שונות שיצא לי במשך שלוש השנים האחרונות לעבור בהן, שהעניין הזה הוא פשוט - - -

יוסי כץ: פרוץ.

יוסי כץ: נתון לשיקול דעת יושב ראש הוועדה.

יהודית נאות: אז אני בעד הגדרת כללים אחידים.

יהודית נאות: אם יש דעות אחרות לגבי פרק הזמן, זה לא מעניין אותי.

יוסי כץ: אוקי.

יוסי כץ: תודה.

יוסי כץ: היועצת המשפטית ואחרי זה מזכיר הכנסת, שרוצה גם להעיר.

אנה שניידר: אני בהחלט סבורה שיש מקום לקבוע כללים – כי היום זה פועל על פי נוהג – אבל צריך לקחת בחשבון גם מצבים של קיום ישיבות של ועדות בפגרה או לפני תקציב.

אנה שניידר: ואז, יכול להיות שפרק הזמן שהוצע על ידי חברת הכנסת נאות הוא לא מעשי.

אנה שניידר: יכול להיות שצריך לקבוע איזשהו סייג שיאפשר, במקרים מיוחדים, לסטות מהכללים האלה.

יוסי כץ: ויש עוד דוגמה.

יוסי כץ: אם ממשלה – או חבר כנסת - באה ומבקשת פטור מחובת הנחה, היא צריכה את 24 השעות האלה.

יוסי כץ: אם אתה תקבע שהרביזיה על הצעת החוק הזו תהיה בעוד 24 שעות, הממשלה תגיד: תודה רבה, אני לא צריכה את העזרה שלכם.

אריה האן: אני לא רוצה להוסיף, אני נתלה בך.

אריה האן: זה מה שרציתי לומר, בדיוק.

אריה האן: ודאי.

אריה האן: אלה הדוגמאות הקלאסיות.

אריה האן: חבר כנסת בודד או סיעה בודדת יכולים לעצור מהלך של תשעים חברי כנסת.

יהודית נאות: אתה יכול להוסיף סעיף מילוט, כמו: אלא אם כן הסכימו לשינוי העניין שלושה רבעים של חברי הוועדה, למשל.

שאול יהלום: קודם כל אני רוצה להצטרף לרישא של היועצת המשפטית.

שאול יהלום: ההצעה לקבוע נהלים ולא להשאיר את זה לשרירות לב מוחלטת של יושב הראש, היא הצעה נכונה.

שאול יהלום: זה דבר ראשון.

שאול יהלום: מי כמוך, כיושב ראש, יודע שיש מקרים - - -

יוסי כץ: שאפשר לנצל זאת לרעה.

שאול יהלום: נכון.

שאול יהלום: מצד שני, אני פונה לחברת הכנסת נאות ואומר שני דברים: אחד – הרי גם את מבינה שלפעמים – לא רק מה שנאמר כאן אובייקטיבית, שלפעמים זה ממש עוצר מהלכים, אלא – לפעמים זו ממש קנטרנות.

שאול יהלום: נניח שזה לא שלושת רבעי, אלא מאה אחוז.

שאול יהלום: נניח שאני המתנגד היחיד ואני סתם אומר: רביזיה.

שאול יהלום: אף אחד לא משער שיהיה לי רוב בהצבעה הבאה, אלא מה?

שאול יהלום: – משחק פרלמנטרי.

שאול יהלום: אז יושב הראש צריך להמתין 24 שעות?

שאול יהלום: זה מוגזם.

שאול יהלום: לכן אני חושב שצריך את פרק הזמן, כמו שאת אומרת, אבל אני הייתי כולל את שני הדברים יחד: גם רביזיה וגם הצבעה מהותית.

יהודית נאות: כן, אני התכוונתי לשני הדברים ביחד.

שאול יהלום: בסדר.

שאול יהלום: אז אני הייתי מציע, אם אפשר היה, שש שעות נניח.

שאול יהלום: משהו כזה.

שאול יהלום: כדי שאפשר יהיה, בשש שעות, לגייס חברים שהיו מחוץ לבניין, שהיו באיזו ישיבה אחרת.

יהודית נאות: זה בדיוק מה שאני לא רוצה שיקרה.

שאול יהלום: 24 שעות, כמו שכאן נאמר, זה דבר מאד מאד - - -

יוסי כץ: בחיים של הכנסת זה דבר מאד מאד רחוק.

יהודית נאות: זה רק למחרת.

יהודית נאות: "בחיים של הכנסת".

שאול יהלום: הדבר השני, אני לא רוצה לקבוע בכלל את הגבול הסופי.

שאול יהלום: מה אכפת לי?

שאול יהלום: אם רואים שהיתה החלטה והיא היתה גבולית וזה משמש למשא ומתן, למצוא דרך – הרי טוען הרביזיה הוא נגד ההחלטה.

שאול יהלום: אז אם יושב הראש מסכים לדחות לשנה – מה זה אכפת לך?

שאול יהלום: את הרי כאן באה לקראת טוען הרביזיה.

שאול יהלום: כל דחייה היא לטובתו, היא מקפיאה את העניין.

שאול יהלום: אז תסמכי על יושב הראש ועל הרוב באותו רגע, שמעונינים בהחלטה, שהם יעשו את הכל כדי להצמיד את זה לשש שעות או ל-24 שעות שאת מציעה.

שאול יהלום: לכן, באמת, אם נוצר מצב שאפשר לדחות את זה ועל ידי זה מקפיאים את ההחלטה או נוצרת איזו סיטואציה של משא ומתן למען ההחלטה, מה זה משנה?

שאול יהלום: באופן טבעי זה יהיה מהר.

יהודית נאות: אתה טועה.

יהודית נאות: כי לפעמים יושב הראש הוא זה שמבקש את הרביזיה.

יוסי כץ: סליחה, אני אתן לחברת הכנסת גלאון את רשות הדיבור, אבל אני חי בתחושה קצת לא נוחה, שדווקא בנושא כזה נמצאים פה רק נציגי אופוזיציה.

יוסי כץ: ואני משוכנע, הואיל וחברת הכנסת גלאון מכינה את עצמה – תנסי להיות קואליציה.

זהבה גלאון: אין סיכוי.

יוסי כץ: להסתכל על זה גם מנקודת המבט הזאת.

יוסי כץ: יבוא יום.

יוסי כץ: זה לא רחוק.

זהבה גלאון: אל תבנה על זה, בקצב הזה.

זהבה גלאון: קודם כל אני רוצה לברך את חברת הכנסת נאות על היזמה.

זהבה גלאון: אני חושבת שהעיקרון הוא מאד נכון.

זהבה גלאון: מה שנראה לי שצריך לעשות, זה באמת שחברת הכנסת נאות תבוא במשא ומתן על הפרטים.

זהבה גלאון: הועלו כאן הערות - גם על ידי חבר הכנסת יהלום וגם על ידי אחרים – שצריך לתת עליהם את הדעת.

זהבה גלאון: אני חושבת שאנחנו צריכים עכשיו – כיוון שאנחנו בפורום כל כך מצומצם, לקבל את העיקרון ולסכם שאתם תבואו לדיון על הפרטים ובא לציון גואל.

יוסי כץ: מאה אחוז.

דוד לב: אני רק רוצה לציין - כולם מדברים על זה, אבל ההתייעצות הסיעתית היא בעצם בן הדוד של הדבר הזה.

יוסי כץ: נכון.

אריה האן: יש מספיק תרגילים.

דוד לב: התייעצות סיעתית היא בדרך כלל לפני ההצבעה, רביזיה היא אחרי ההצבעה.

יהודית נאות: אם זה היה נופל, אז ההוא היה נופל גם, נכון?

דוד לב: אז אם מדברים, צריך לדבר באופן כולל.

יהודית נאות: לאו דווקא.

יהודית נאות: סלאמי.

יוסי כץ: יש, מצד שני, משחק יפה בגמישות הזו.

יוסי כץ: בתור יושב ראש אני אומר.

יוסי כץ: שש שעות נראה לכם סביר?

יהודית נאות: לא, כי זה אחר הצהרים.

יהודית נאות: זה בדיוק התרגיל הפרלמנטרי.

דוד לב: לא.

דוד לב: שש שעות - - -

שאול יהלום: אפשר יותר משש שעות, שש שעות זה המינימום.

שאול יהלום: היא מגבילה את המינימום.

שאול יהלום: אם אתה עושה רביזיה מחר אין לה טענה.

יוסי כץ: סליחה, אני בכל זאת רוצה לומר משהו ליועצים המשפטיים שלנו.

יוסי כץ: תראו, בסך הכל, כשמדובר בהצבעה רגילה, לא יכול להיות ספק ש-24 שעות זה בסדר גמור.

אנה שניידר: אם זה ביום רביעי?

דוד לב: אם זה בערב?

דוד לב: אם זה בערב תוך כדי דיון במליאה?

יוסי כץ: גם יום רביעי.

יוסי כץ: אם זו הצבעה רגילה, לא משהו דחוף, אין בו שום דחיפות, אז אין בעיה.

אנה שניידר: אבל יש המון דוגמאות של מצבים שבהם יש דחיפות.

אנה שניידר: לאשר הצעת חוק לקריאה שניה לפני פגרה, במהלך פגרה.

יהודית נאות: אנה, אני רוצה להטיל על הממ"מ לעשות מחקר, מהם החוקים שיש להם הכי הרבה תיקונים.

יהודית נאות: זה אלה שהתקבלו בחופזה.

יהודית נאות: אני שמתי לב – ואני פה באמת תקופה קצרה, סטטיסטית – כל החוקים שמתקבלים, כאלה: פטור מחובת הנחה, יש דף תיקונים אחר כך.

יהודית נאות: תאמיני לי.

יהודית נאות: החיפזון הוא אסון.

יהודית נאות: חקיקה צריכה להיות בשיקול דעת.

אנה שניידר: אני בוודאי מסכימה עם זה.

הילה אלפרט: לכן נוגה ענתבי אומרת שהיא רוצה חצי שנה על כל חוק.

יוסי כץ: חברת הכנסת נאות, יש לי הצעה בשבילך.

יוסי כץ: שמעת את ההערות, תקראי את הפרוטוקול, תבואי בדברים עם הייעוץ המשפטי ותבואו אלינו עם הצעה קונקרטית.

יהודית נאות: למה אני צריכה לקרוא את הפרוטוקול?

יהודית נאות: אני זוכרת.

יהודית נאות: לא כל כך הרבה נאמר.

יוסי כץ: מאה אחוז.

יוסי כץ: ותבואי אלינו עם הצעה מגובשת.

יהודית נאות: יוסי, אני לא משחיתה זמן ואנרגיות אם אתם לא אומרים לי שהדבר מקובל ואז הולכים על הפרטים.

אנה שניידר: את הפרטים אתם צריכים לקבוע.

אנה שניידר: מה הייעוץ המשפטי יעזור בזה?

יהודית נאות: האם מקובל הנושא, שאנחנו נתחום בפרקי זמן את העניין של הרביזיה?

יוסי כץ: תראי, אני אומר לך כך: מבחינת הנוהל התקין, את צודקת וראוי שנגבש נוהל כזה.

יוסי כץ: מבחינת העניין בכנסת והחיים התוססים כאן, אין ספק שכללים כאלה יפגעו במתח שקיים כל הזמן בעבודת הכנסת.

יוסי כץ: לכן אני מתבלט עם העניין.

יהודית נאות: מה יפגע בעבודת הכנסת?

יהודית נאות: תגיד לי דבר אחד.

שאול יהלום: אני מציע שנצביע על העיקרון ואם הוא יתקבל, נלך הלאה.

יוסי כץ: אני לא יכול להצביע.

יוסי כץ: אני אומר דבר כזה: אני חושב שצריך להיות נוהל לגבי רביזיה, כמו לגבי התייעצות סיעתית, אבל צריך בכל זאת להשאיר איזשהו פתח לגמישות.

יוסי כץ: לא יכול להיות מצב שבו מיעוט, מבוטל לפעמים, יטרפד את כל הליכי החקיקה או העבודה של הכנסת.

יוסי כץ: לכן צריכה להיות איזושהי גמישות.

יהודית נאות: אני אשאל אותך שאלה: אם למשל חבר הכנסת יהלום אומר "אני עכשיו דורש רביזיה" ותוך שניות יש רביזיה – מה הטעם?

יהודית נאות: אין לזה טעם, כי אז לא צריך את המושג רביזיה.

יהודית נאות: אז צריך להגיד: החלטה זו החלטה, שלום על ישראל, מי שלא היה – מצטערים מאד.

יוסי כץ: אבל תארי לך שמתקבלת הצעה ברוב גדול מאד.

יוסי כץ: ברור ש-80% מהחברים תומכים ואותם 20% אומרים: רביזיה.

יוסי כץ: ואת מגבילה אותם.

יהודית נאות: אתה סותר את עצמך.

יהודית נאות: אז תמחק את המושג "רביזיה" מהתקנון.

יהודית נאות: בבקשה.

יהודית נאות: אדרבה.

יהודית נאות: אתם רוצים רביזיה?

יהודית נאות: אז תן ל 20% אפשרות לגייס חברים ולשכנע.

יהודית נאות: אתם לא יכולים לאחוז את המקל בשני קצוות.

שאול יהלום: אבל היו 80% בהצבעה.

יוסי כץ: תראי, אני מוכן שיהיה כתוב שזה לא יהיה לפני שעה.

יהודית נאות: מה שעה?

יוסי כץ: רגע, תני לי.

יוסי כץ: אני מבין שיושב ראש ועדה מנצל לרעה, יש רוב מסוים ברור, המיעוט אומר רביזיה ואז הוא אומר: בסדר, עוד עשר דקות רביזיה.

יוסי כץ: זה בעיני ניצול לרעה של זכותו של היושב ראש, במובן מסוים.

יוסי כץ: שעה מינימום.

יוסי כץ: לזה אני מוכן, זה יכול להיות סביר.

יהודית נאות: לא, גם לא.

שאול יהלום: התקדמת.

יהודית נאות: לא.

יהודית נאות: שעה זה לא מספיק.

יהודית נאות: מה עם יושב ראש שבמקרה הוא זה שנפל?

יהודית נאות: הוא היה בדעה מסוימת והוא מכריז רביזיה והוא לא מגדיר אותה בזמן?

יהודית נאות: זה יהיה כשהוא יצליח לגייס את הרוב הדרוש לו.

יהודית נאות: זה פיר?

יהודית נאות: אל תשכח שלפעמים דורש הרביזיה זה יושב הראש.

שאול יהלום: נו, יושבי הראש מנהלים את הכנסת.

שאול יהלום: יש לך ספק?

שאול יהלום: יושבי ראש הוועדות ומנהלי הסיעות, הם מנהלים לנו את החיים.

יוסי כץ: אני אומר לך: תתחילי עם זה.

יהודית נאות: עם שעה?

יהודית נאות: לא בא בחשבון.

יהודית נאות: אם אתה לא בכנסת באותו יום, אז מה הועילו חכמים?

יוסי כץ: תודה.

יוסי כץ: אנחנו עוברים לנושא הבא.

יוסי כץ: דיווח בכתב של משלחות פרלמנטריות – פניית יו"ר הכנסת

יוסי כץ: רבותי, יש פניה של מזכיר הכנסת לשנות את שיטת הדיווח של פעילות של משלחות פרלמנטריות.

יוסי כץ: בבקשה.

יוסי כץ: הבמה שלך.

אריה האן: זוהי בקשה, בעצם, של יושב ראש הכנסת.

אריה האן: מה שהיה נהוג בכנסת – וזה מעוגן בתקנון באחת מהחלטות ועדת הכנסת ותכף ארבל גם תקרא את זה כלשונו – זה שמשלחת פרלמנטרית שחזרה משליחות היתה מניחה על שולחן הכנסת דו"ח על שליחותה ויושב ראש הכנסת היה מברך אותה מעל במת הכנסת.

אריה האן: לאחר חזרתה של אחת המשלחות, לפני הרבה שנים,

אריה האן: יושב ראש הכנסת נענה לצ'רלי ביטון, שאמר: אני לא רוצה לכתוב, אני רוצה לדבר.

אריה האן: הוא נתן לו לדבר מעל במת הכנסת וזה נמשך עד היום הזה.

זאב בוים: הדיבור?

אריה האן: הדיבור.

אריה האן: כן.

אריה האן: המצב הוא כזה – לטענת היושב ראש – שמשלחות חוזרות וחברי כנסת עולים לדווח ובקושי נמצא חבר כנסת אחד או שניים ופרוטוקול הכנסת – בזה לא כולם מעיינים.

אריה האן: לעומת זה – חומר שמונח על שולחנם של חברי הכנסת, יש להניח שלפחות חלק מהם מעיין בו.

אריה האן: לכן הוא הציע לחזור למקורות.

אריה האן: ואני מציע שארבל תקרא את הסעיף, את ההחלטה של אז.

ארבל אסטרחן: החלטה של שנת 1975 אומרת: "בראשית ישיבת המליאה יברך יו"ר הישיבה את משלחת הכנסת שחזרה מביקור פרלמנטרי או בין-פרלמנטרי.

ארבל אסטרחן: דו"ח קצר של המשלחת יונח על שולחן הכנסת".

ארבל אסטרחן: בעצם, רוצים לחזור להחלטה ההיא.

יהודית נאות: לא צריך גם לברך.

יהודית נאות: לא צריך להגזים.

אריה האן: אבל יש כאן

אריה האן: תוספת שהיושב ראש מציע – אני רוצה לקרוא אותה: "במידה וסבור יהיה יושב ראש המשלחת הפרלמנטרית, כי יש חשיבות במסירת דיווח בעל פה לחברי הכנסת, יתאפשר לו לעשות זאת.

יוסי כץ: אני הייתי אומר: "במידה וסבור יהיה יושב ראש המשלחת הפרלמנטרית, או יושב ראש הכנסת".

אריה האן: כן.

אריה האן: זאת אומרת, שהאופציה הזאת קיימת.

שאול יהלום: לפני שאתה מדבר איך מדווחים, תסביר לנו איך נקבעות המשלחות.

שאול יהלום: לא איך מדווחים.

שאול יהלום: מה, אתם עושים צחוק מאתנו?

שאול יהלום: קודם בואו תספרו איך יוצאות משלחות.

שאול יהלום: עם הדיווח נסתדר.

יוסי כץ: סליחה רגע.

יוסי כץ: נמצאים פה נציגי האוצר?

טלי דולן: כן.

יוסי כץ: סליחה, חבר הכנסת בוים, אני מסב תשומת לבך, כיושב ראש הקואליציה, שממשלת ישראל ביקשה מאתנו פטור מחובת הנחה של הדיון בהצעת חוק מיסוי מקרקעין.

יוסי כץ: אנחנו צריכים תשעה חברי ועדה קבועים כדי להיענות לבקשת הממשלה ונכון לרגע זה, אין פה תשעה חברי ועדה קבועים.

זאב בוים: למה?

זאב בוים: למתי?

אריה האן: לשיחרור מחובת הנחה.

יוסי כץ: זה עכשיו, בעוד רבע שעה, עשר דקות.

אתי בן-יוסף: מיסוי מקרקעין.

יוסי כץ: זה כל הסיפור של דו"ח ועדת רבינוביץ'.

אריה האן: זה חשוב.

אריה האן: מוכרחים לדון בזה.

זאב בוים: מי קבע את הפורום הזה של תשעה חברי ועדה קבועים?

יוסי כץ: תודה.

יוסי כץ: נמשיך בדיון.

יוסי כץ: רותי קפלן, אולי תשכילי אותנו.

יוסי כץ: איך מתייחסים ראשי הוועדות לראשי המשלחות?

רות קפלן: אוקי.

רות קפלן: קודם כל, אני בטח לא יכולה להתנגד למה שלא כתוב בתקנון ובטח לא לבקשתו של יושב ראש הכנסת, אבל אני לפחות רוצה להסביר מה קורה.

רות קפלן: לפחות מאז שאני ראש אגף קשרי חוץ - - -

זאב בוים: סליחה, אני מבקש רגע.

זאב בוים: בוא נעשה את זה ב-10:45.

זאב בוים: יהיה לי יותר קל לגייס את האנשים.

יוסי כץ: אני מוכן לעשות את זה ב-10:45.

יוסי כץ: אז רבותי, ב-10:45 דיון בבקשת הממשלה להקדמת הדיון בהצעת חוק מיסוי מקרקעין.

יהודית נאות: רגע, אבל למה שהם לא ינמקו למה זה דחוף?

יוסי כץ: מה?

יוסי כץ: זה דו"ח ועדת רבינוביץ'.

יהודית נאות: אז מה?

יהודית נאות: כשאתה הולך לבית משפט ואתה מבקש שינוי בהליכים.

יהודית נאות: שינוי פרוצדורה.

יהודית נאות: אתה לא מנמק?

יהודית נאות: למה זה דחוף ולמה זה הגיע רק עכשיו.

יוסי כץ: הם ידברו בפני הפורום שמחליט.

שאול יהלום: אבל ב-10:45 זה עמיר פרץ.

יוסי כץ: בדיוק, ביחד.

יוסי כץ: בבקשה, רותי.

רות קפלן: אני אחזור: אני לא יכולה להתנגד לדברים שיושב ראש הכנסת מבקש ואני לא ידעתי בכלל שזה לא כתוב כך בתקנון.

רות קפלן: כשאני נכנסתי לתפקיד שלי זה כבר היה איזשהו נוהג ומאז שאנחנו מיסדנו את העבודה שלנו באגף, אנחנו עוד יותר עמדנו על כך שבאמת כל משלחת תדווח.

רות קפלן: אני רוצה לציין שלמעלה מ-90% מהמשלחות אלה משלחות שיוצאות לוועדות ועושות שם עבודת הסברה מאד חשובה ומונעות החלטות נגד ישראל.

רות קפלן: התפיסה הזו שנסיעה זה איזשהו כיף – תשאלו את חברי הכנסת.

רות קפלן: אני רואה בזה חשיבות מאד גדולה.

שאול יהלום: זה באמת כיף.

רות קפלן: מותר ליהנות ורצוי ליהנות.

רות קפלן: אני רק אומרת שיש בזה גם חשיבות.

רות קפלן: אני רואה גם את הצד של החשיבות.

רות קפלן: על כל פנים, אני הבאתי את התיק של הדו"חות מהחודשים האחרונים ואנחנו – אחרי כל פרוטוקול שיוצא, אחרי כל דיווח, אנחנו לוקחות את הפרוטוקול, אנחנו שולחות למשרד החוץ, שגרירויות מקבלות את זה.

רות קפלן: כלומר: זה לא שיש דו"ח והוא שוכב.

רות קפלן: אנחנו עובדות עם זה ואם יש צורך לעשות עבודה לאחר מכן, כתוצאה מהביקור, אנחנו עושות אותה.

רות קפלן: על כל פנים, אני רוצה לומר שנעשית עבודה מהדיווח הזה.

רות קפלן: אם באמת חברי הכנסת יכתבו פרוטוקול – אין לי בעיה.

רות קפלן: אני יודעת שיושב ראש הכנסת חזר עכשיו מכנס יושבי ראש פרלמנטים באתונה והיו שם דברים מרתקים וחשובים והוא באמת כתב מכתב לחברי הכנסת.

שאול יהלום: זהו.

שאול יהלום: הוא כתב מכתב.

שאול יהלום: הוא לא כתב דו"ח.

שאול יהלום: הוא כתב מכתב בקשה לבחינה, שהוא חושב שכדאי שייסע לרמאללה, כי זה מה שהוא - - - אבל זה לא היה דו"ח על מה שהוא עשה שם.

רות קפלן: אוקי.

יוסי כץ: אני במקרה דנן מסכים, חבר הכנסת יהלום, שהוא כתב מכתב שיש לו משמעות פוליטית.

רות קפלן: אבל הוא עשה איזשהו מהלך.

יוסי כץ: מה דעתך על הרעיון שכשנמצאים בכנסת שומעים את הדיווח של חברי הכנסת אולי שלושה או חמישה חברי כנסת, לעומת זאת כשיושב ראש המשלחת או מי שמדווח עושה זאת בכתב ומניח את זה על שולחן חברי הכנסת, סביר להניח שרוב חברי הכנסת יקראו.

רות קפלן: אני רציתי מצד אחד לומר את מה שאנחנו עושים בנושא הזה.

רות קפלן: אי אפשר לומר שתהיה סנקציה או משהו, אבל צריך לקבוע אולי שלאחר שבוע, שבועיים או שלושה, באמת יונח הדו"ח בכתב.

אריה האן: אבל יש את זה בתקנון.

אריה האן: כתוב בתקנון שצריך להניח, אנחנו רק שינינו את העסק.

אריה האן: מציע היושב ראש שנחזור למה שהיה נהוג, בתוספת שברגע שיושב ראש המשלחת הפרלמנטרית, או יושב ראש הכנסת – כפי שיושב ראש הוועדה הציע – יראו לראוי למסור את זה מעל במת הכנסת, תהיה גם האופציה הזאת.

אריה האן: זאת אומרת: הכל פתוח.

אריה האן: זה מאד גמיש.

יהודית נאות: אם אתה כבר עושה שם שינוי, אז תתקן את התקנון שיושב ראש הכנסת מברך את המשלחת הפרלמנטרית ששבה.

יהודית נאות: זה קצת נראה לי מצחיק.

יהודית נאות: מה זה לברך?

יהודית נאות: הם לא היו באיזו מצוקה.

יוסי כץ: סליחה, בכל הכבוד, אני חושב שהיא צודקת.

יוסי כץ: זה קצת אנאכרוניסטי.

רות קפלן: זה נכון.

ארבל אסטרחן: אני רוצה להבין: מדובר לא בתיקון תקנון, אלא בהחלטת נוהל ואנחנו משאירים שבראשית הישיבה יברך יושב ראש הישיבה?

יהודית נאות: לא.

יהודית נאות: מורידים.

ארבל אסטרחן: להוריד את זה?

יהודית נאות: בוודאי להוריד את זה.

שאול יהלום: הוא גם היום לא מבצע את זה, אחרת הוא היה צריך כל שבוע לברך.

יהודית נאות: תראי, זה גם נורא מצחיק שמודיעים על חילופי שרים ובדרך כלל זה בדיעבד.

יהודית נאות: מה זה משנה?

יהודית נאות: זה רק לפרוטוקול.

ארבל אסטרחן: אז יו"ר המשלחת יניח על שולחן הכנסת דו"ח של המשלחת ואם הוא ירצה – או לבקשת יו"ר הכנסת – הוא ימסור גם דיווח בעל פה?

שאול יהלום: לא אם הוא ירצה.

שאול יהלום: היושב ראש צריך להסכים.

ארבל אסטרחן: באישור יו"ר הכנסת?

אריה האן: כן.

יהודית נאות: כן.

ארבל אסטרחן: אוקי.

ארבל אסטרחן: יוכל למסור גם בעל פה ודו"ח שהונח יכנס לדברי הכנסת?

שאול יהלום: אני חושב – זה לא בזמני, אבל אני מניח – שהיה כאן עניין שבזמנו, באמת, כשיצאה מכאן משלחת זה היה משהו חגיגי ובאמת הוציאו, כנראה, משלחת או שתיים או שלוש.

שאול יהלום: זה לא היה כמו היום, זה היה אחרת.

שאול יהלום: לכן היה צריך ברכה וכל העניינים האלה.

שאול יהלום: היום, מה שאני חושב, אם באמת רוצים לתקן את התקנון, אז היושב ראש צריך לברך את אלה שנשארו.

שאול יהלום: אז זה באמת היה רציני.

שאול יהלום: עכשיו, דו"ח בכתב באמת צריך להגיש, כי אחרת זה לא רציני.

שאול יהלום: ואני מציע – לא היושב ראש באישור, כי הוא לא יעמוד בזה.

שאול יהלום: "מצאו יושב ראש המשלחת ויושב ראש הכנסת" – כך לכתוב.

ארבל אסטרחן: "יושב ראש הכנסת רשאי להתיר ליושב ראש המשלחת למסור דיווח בעל פה".

יהודית נאות: זה מצוין, מה שהיא אומרת.

שאול יהלום: אני אומר: "מצאו יושב ראש הכנסת ויושב ראש המשלחת כי יש מקום לדיווח בעל פה, יכלול היושב ראש את העניין בסדר היום".

יוסי כץ: מאה אחוז.

שאול יהלום: זה נותן יותר הדגש על כך ששניהם צריכים לחשוב שזה דבר חשוב.

ארבל אסטרחן: על איזה משלחות מדובר?

ארבל אסטרחן: היום כתוב שזה "משלחת הכנסת שחזרה מביקור פרלמנטרי או בין-פרלמנטרי".

אנה שניידר: "משלחת מטעם הכנסת", אני הייתי אומרת.

שאול יהלום: מה לא?

שאול יהלום: לאן עוד יכולה להיות?

שאול יהלום: אה.

שאול יהלום: יוצאת משלחת הכנסת למצעד החיים, זה לא פרלמנטרי ולא בין-פרלמנטרי.

אנה שניידר: נכון.

אריה האן: מספיק לכתוב: שחזרה משליחותה.

יהודית נאות: מה שאמרה עו"ד שניידר: משלחת מטעם הכנסת.

יהודית נאות: ברגע שזו משלחת מטעם הכנסת, גמרנו.

רות קפלן: נכון.

רות קפלן: נכון מאד.

יוסי כץ: זה יותר טוב.

אנה שניידר: זה אותו סוג של משלחות שגם לא צריך היתר של ועדת האתיקה לצאת.

רות קפלן: את לא צריכה להכניס את זה.

אנה שניידר: לא, אני רק אומרת שזה היה אחד השיקולים בוועדת האתיקה, שלמשלחות מסוג זה, חבר כנסת בכלל לא צריך להגיש בקשה לוועדת הכנסת.

ארבל אסטרחן: היתר של יו"ר הכנסת או של נשיאות הכנסת?

ארבל אסטרחן: למסור בעל פה?

אריה האן: יושב ראש הכנסת.

יהודית נאות: היושב ראש.

יהודית נאות: לא צריך להגזים.

יהודית נאות: הנשיאות היא עמוסה מדי.

אנה שניידר: אם הוא יכלול את זה בסדר היום, זה יגיע לנשיאות במילא.

אנה שניידר: העברה מוועדה לוועדה אחרת

יוסי כץ: רבותי, הנושא הבא: העברה מוועדה לוועדה.

יוסי כץ: הצעת חוק ביטוח בריאות ממלכתי (תיקון – קופות חולים), חברת הכנסת יהודית נאות.

יוסי כץ: חבר הכנסת דוד טל פנה אלי ואמר לי כך: ההצעה אושרה בדיון מוקדם והועברה להכנה לקריאה ראשונה בוועדה הכספים.

יוסי כץ: בעת שחוק ההסדרים פוצל הועברו להמשך דיון בוועדת העבודה, הרווחה והבריאות סעיפים 27 ו-31 לחוק ההסדרים, העוסקים בנושא דומה – הסדרת המבנה הניהולי של קופות החולים.

יוסי כץ: אבקשך להעביר את הצעת החוק של חברת הכנסת נאות להמשך דיון לוועדת העבודה, הרווחה והבריאות.

יוסי כץ: מקובל עלייך?

יהודית נאות: אתה מבין מה הסיפור פה?

יוסי כץ: אני הבנתי.

יוסי כץ: מי בעד העברת הצעת החוק לדיון בוועדת העבודה, הרווחה והבריאות ירים את ידו.

יוסי כץ: מי נגד?

יוסי כץ: – אין.

יוסי כץ: תודה, עבר.

יוסי כץ: הלאה.

יוסי כץ: הצעת חוק לייעול פרסום חוקי עזר (תיקוני חקיקה) של חבר הכנסת אמנון רובינשטיין, הועברה לוועדת החוקה, חוק ומשפט.

יוסי כץ: חבר הכנסת אופיר פינס-פז פונה אלי ואומר: מאחר שהעניינים הכלולים בהצעת החוק נמצאים בתחום סמכותה של ועדת הפנים ואיכות הסביבה, אבקשך – על דעת יוזם ההצעה – להעבירה לדיון בוועדה הזו.

יוסי כץ: מי בעד העברת הצעת החוק לדיון בוועדת הפנים ואיכות הסביבה ירים את ידו.

יוסי כץ: מי נגד?

יוסי כץ: – אין.

יוסי כץ: תודה, עבר.

יוסי כץ: בקשת יו"ר ועדת החינוך והתרבות למיזוג הצעות חוק הבטיחות במקומות ציבוריים

יוסי כץ: פנה אלי חבר הכנסת זבולון אורלב ואמר לי כך: ב-12 לדצמבר עברה בדיון מוקדם הצעת חוק הבטיחות במקומות ציבוריים (תיקון – אירועי ספורט) של חבר הכנסת אבשלום וילן.

יוסי כץ: היום - - -

דוד לב: אתמול.

אריה האן: זה היה אתמול במליאה.

יוסי כץ: עברה בקריאה ראשונה הצעת חוק בטיחות במקומות ציבוריים (תיקון מס'2 – אירועי ספורט).

יוסי כץ: על פי סעיף 122 ב' לתקנון הכנסת, אבקשך להביא לאישור ועדת הכנסת איחוד הדיון בשתי הצעות החוק הנ"ל.

יוסי כץ: מי בעד קבלת הבקשה ירים את ידו.

יוסי כץ: מי נגד?

יוסי כץ: – אין.

יוסי כץ: אושר.

יוסי כץ: ז.

יוסי כץ: קביעת ועדות לדיון בהצעות חוק ובהצעות לסדר היום.

יוסי כץ: 1.

יוסי כץ: הצעת חוק יסוד: משק המדינה (תיקון – חובת דיון ביעדי התקציב) – של חבר הכנסת מוחמד ברכה.

יוסי כץ: ועדת חוקה או ועדת כספים?

יוסי כץ: עוד פעם.

יוסי כץ: משק המדינה – חובת דיון ביעדי התקציב.

ארבל אסטרחן: זה תיקון לחוק יסוד.

אנה שניידר: חוק יסוד זה ועדת חוקה.

יוסי כץ: אוקי.

יוסי כץ: מי בעד ועדת חוקה, ירים את ידו?

יוסי כץ: מי נגד?

יוסי כץ: – אין.

יוסי כץ: ועדת חוקה, חוק ומשפט.

אנה שניידר: אבל התיקון הזה היה צריך להיות בחוק יסודות התקציב ולא בחוק יסוד: משק המדינה.

יהודית נאות: הוא קרא לזה חוק יסוד: משק המדינה.

שאול יהלום: אולי זו טעות?

אנה שניידר: אנחנו לא רשאים לשנות לו.

שאול יהלום: אבל אולי זו טעות?

יוסי כץ: רגע, אני אגיד לכם מה יקרה.

יוסי כץ: נחליט, יבוא אלינו חבר הכנסת ליצמן ויגיד: איך דבר כזה, שהוא כל כך ברור בוועדת כספים, הולך לוועדת חוקה?

יהודית נאות: אז למה לא תקים ועדה משותפת?

יוסי כץ: רגע.

יוסי כץ: היה לנו מקרה דומה עם חוק יסוד: איכות הסביבה, שהגיש חבר הכנסת מיכאל נודלמן.

שאול יהלום: אני חושב שצריך לדון לפחות בנוכחות יושב ראש ועדת הכספים.

יוסי כץ: צודק חבר הכנסת יהלום.

יוסי כץ: אני אבקש ממנהלת הוועדה להביא את זה לידיעת שני ראשי הוועדות, בבקשה ושיודיעו לי בכתב את עמדתם.

יוסי כץ: הלאה.

יוסי כץ: 2.

יוסי כץ: הצעת חוק התגמולים לנפגעי פעולות איבה (תיקון – הרחבת תחולה) של חבר הכנסת דרוקמן.

יוסי כץ: אני לא יודע מה אומרת ההצעה.

יוסי כץ: עבודה ורווחה או כספים.

יוסי כץ: תגמולים לנפגעי פעולות איבה זה נראה לי עבודה ורווחה.

יוסי כץ: מי בעד – ירים את ידו.

יוסי כץ: מי נגד?

יוסי כץ: – אין.

יוסי כץ: עבר לוועדת העבודה, הרווחה והבריאות.

יוסי כץ: 3.

יוסי כץ: הדיון בשאלת שיבוץ הצעת חוק העסקת עובדים על ידי קבלני כוח אדם וכן ההצבעה על בקשת הפטור מחובת ההנחה של הממשלה יידחו ל-10:45.

יוסי כץ: קביעת ועדות לדיון בהצעות לסדר יום: פסיקת בית הדין לעבודה בעניין תחילת השבת – של חברי הכנסת פריצקי, דרוקמן והלפרט.

יוסי כץ: כלכלה, עבודה ורווחה, פנים או חינוך ותרבות?

יוסי כץ: פסיקת בית הדין לעבודה בעניין תחילת השבת.

יוסי כץ: מה זה משנה מה בית הדין יפסוק?

יהודית נאות: לא.

יהודית נאות: כבר פסק.

יוסי כץ: אני יודע.

יוסי כץ: הבנתי.

יוסי כץ: השאלה היא מה?

שאול יהלום: זה חוק שעות עבודה ומנוחה.

יוסי כץ: עבודה ורווחה.

אנה שניידר: עבודה ורווחה.

יוסי כץ: כן, במיוחד שמדובר בפסיקת בית דין.

אריה האן: בית הדין לעבודה.

יוסי כץ: מי בעד ועדת העבודה, הרווחה והבריאות – ירים את ידו.

יוסי כץ: מי נגד?

יוסי כץ: אושר.

יוסי כץ: הצעה לסדר בנושא השתלטות הבדואים על אדמות המדינה וריסוס יבוליהם, של חברת הכנסת נעמי חזן.

יוסי כץ: פנים או כלכלה?

יהודית נאות: זה פנים.

אנה שניידר: פנים.

יוסי כץ: מי בעד ועדת הפנים ירים את ידו.

יוסי כץ: מי נגד?

יוסי כץ: - אין.

יוסי כץ: עבר לוועדת הפנים.

יוסי כץ: תודה רבה.

יוסי כץ: הישיבה נעולה.